Münchner Residenz | SkalkSkryf
« Toer na Salzburg
Brief van `n ou pensionaris aan sy suster in die vreemde »
Augustus 7, 2014 deur Louwie
Die Residensie van Konings.
Dit is Woensdag die 11de Junie 2014. Vandag gaan ons kyk hoe die ou Konings hier in Munich geleef het. Dis vroeg opstaan in ons gasheer en gasvrou se gehuurde Residensie, in vergelyking met die konings se Münchner Residenz met sy 130 vertrekke en net soveel of nog meer lakeie, natuurlik erg beskeie, maar vir ons nog beter as die huis van ´n koning. Ons eet ´n koningklike ontbyt en spring op die trem middestad toe. Die Koning sou natuurlik erg waardig en statig in sy koets geklim het (met die hulp van ´n halfdosyn lakeie), en deur die stofstrate met ´n ellelange gevolg die tog aangepak het. Moontlik eers na `n koppie tee.
Maar ons is nie konings nie. Ons ry trem en slaan voet op geplaveide en geteerde straat.
Die Residenz het ´n lang geskiedenis met ´n heel beskeie begin as fort. Met die aanslag teen Koning Stephen III word die bestaande fort versterk en vergroot om hom en sy jonger broers te beskerm. Soos gewoonlik moet die koning beskerm word teen aanvalle van ander konings, van ooms, anties, neefs en niggies, asook broers en susters wat almal aanspraak maak op die troon, sowel as teen die gepeupel van die stad self wat nie altyd happy was met hulle koning en wat hy alles aangevang het nie. Net soos deesdae hier by ons, wou almal by die trog met sy milde gawes van belastingbetalers se geld en die lekker lewe uitkom.
Na die beskeie begin, het elke volgende koning ´n nuwe deel na sy smaak laat aanbou tot waar dit vandag met sy 130 vertrekke as een van die grootste paleise in Europa staan. En dit staan dramaties en uitspattig as monument van oordaad en uitmuntendheid daar vir almal om te sien. Dink Nkandla, dink net 100 maal groter, en indrukwekkender.
Mens staan verstom. Het iemand, selfs ´n koning met al sy handlangers, kinders, onderdane en bywywe werklik 130 kamers nodig? En was dit nodig om van die vertrekke so oordadig met goud (regte egte goud) te beslaan en die mure met satyn te bedek? Geen wonder hulle moes teen die gepeupel beskerm word nie.
Dan moet daar ook nog onthou word dat hierdie nie die enigste blyplek van die konings was nie. Elke koning het nog vir hom kastele op ander plekke in sy koningkryk laat bou ook. Blykbaar een vir elke geleentheid soos somervakansie, wintervakansie, jagtogte, bywywe se eise en wense, en enige "mood" wat hom oorval het.
Terug na Münchner Residenz van die Wittelsbach Dinastie wat met glans en oordaad oor Bavaria regeer het vanaf 1118 tot 1918, ´n volle 800 jaar. Beskrywings kan nie naastenby die indrukwekkende omvang en ja, die ellegansie en skoonheid van die paleis genoeg eer aandoen nie, daarom sal ek maar volstaan deur fotos te plaas sodat julle self kan sien en begeer en wens dat julle die Koning of Koningin, of Koning se bywyf/skelmpie was wat hier gebly en geheers het oor julle onderdane. Die mense wat elke dag van kroontjie tot toontjie getof en getooi is deur diensmeisies en diensknegte, wat vermaak is deur hofnarre en omring was van lakeie van opstaan tot slaap, van geboorte tot dood (wat soms aangehelp is deur genoemde handlangers wat vriende was met vyande van die Koning).
Natuurlik het Bavaria nou nie meer ´n koning nie, wel nie amptelik nie. Die laaste koning was Ludwig III wat in 1918 nie geabdikeer het nie, alhoewel sy regering dit beskou het as dat hy wel geabdikeer het en hy maar sy bek gehou het om te verhoed dat hy nie dalk sy kop verloor nie, of so iets. Sy kleinkind, Rranz, Duke of Bavaria, of dan: Franz, Bonaventura, Albert, Maria, Herzog von Bayern is as't ware die koning van Bavaria in afwagting. Volgens sommige bronne is syne ook die eerste aanspraak, volgens geboortelyn, van die Britse en Skotse troon.
En die stomme Charles wag nou al so lank dat Mamma Lisbet moet dood dat hy ook ´n beurt kan kry om op die goue troon te sit. Ek dink hy maak sy prinslike broekie vuil as hy hoor Franz B A M H von Bayern is voor hom in die tou.
Hoe dit ook al gesteld is tussen die koningklikes van vandag, Franz bly nie in die Mϋnchner Residenz nie, hy bly soos ´n beskeie koning in die fantastiese, majestieuse Schloss Nymphenburg buite Munich. Hierdie moerse groot kasteel, gebou en aangebou van 1664 af, was die amptelike somerverblyf van die Wittelsbach Konings. Nou moet iemand net vir my verduidelik: Die Münchner Residenz is in die middel van Munich, net `n paar kilometers van Schloss Nymphenburg af. Waarom in der ewigheid sou dit beter wees om in die Somer in die een kasteel te bly en nie in die ander een nie?
Die stoel in die foto van die troon was dié van die koningin vanwaar sy haar amptelike onderhandelinge met die Volk gevoer het. Die stoel is egter nie die oorspronklike troon waarop sy gesit het nie. Dit sou heeltemal te beskeie gewees het vir daardie koningklike boude. Die regte troon is gedurende WO2 in `n lugaanval vernietig.
Die person in die foto is nie die koningin nie.
Ons het nie vir die koning gaan kuier nie. Ons wou nie die ouman se mymeringe oor die verlore Koningkryk van Bavaria, en drome oor die skatte van die Britse troon gaan onderbreek nie.
Hierdie is `n foto van Nymphenburg Kasteel.
Posted in Louwie | Tagged Bavaria, Duitsland, geskiedenis, Munich, Nymphenburg kasteel, The Residence, Vakansie, Wittelsbach Dinastie | 2 Kommentaar
op Augustus 8, 2014 at 9:51 vm Hannelie
Sy is die koninging van julle huis!
op Augustus 9, 2014 at 8:00 nm Louwie
Haha, ja is sy nie! Swaai die koningklike septer by wyse van spreke. Jammer sy het nie so baie geld en goud soos `n regte koningin nie.